*Projekts*

2020.gada “\_\_”.\_\_\_\_\_\_\_\_ Noteikumi Nr.\_\_

Rīgā (prot.Nr.\_\_§ )

**Kārtība, kādā Latvijas Neredzīgo biedrība un Latvijas Nedzirdīgo savienība sniedz sociālās rehabilitācijas pakalpojumus un nodrošina tehniskos palīglīdzekļus – tiflotehniku un surdotehniku**

Izdoti saskaņā ar

Sociālo pakalpojumu un sociālās palīdzības likuma

13.panta 2.4 daļu, 25.panta trešo daļu

 un Invaliditātes likuma 13.panta piekto daļu

**I. Vispārīgie jautājumi**

1. Noteikumi nosaka:

1.1. kārtību, kādā Latvijas Neredzīgo biedrība (turpmāk – biedrība) un Latvijas Nedzirdīgo savienība (turpmāk – savienība) pilda šādus valsts noteiktos pienākumus, un šo pienākumu izpildes nosacījumus:

1.1.1. sniedz personām ar redzes vai dzirdes invaliditāti sociālās rehabilitācijas pakalpojumus (turpmāk – rehabilitācijas pakalpojums);

1.1.2. nodrošina personas ar redzes vai dzirdes funkcionāliem traucējumiem vai anatomiskiem defektiem ar tehniskajiem palīglīdzekļiem – tiflotehniku un surdotehniku (turpmāk – tehnisko palīglīdzekļu pakalpojums);

1.1.3. nodrošina personām ar dzirdes invaliditāti no valsts budžeta apmaksātu surdotulka pakalpojumu izglītības programmas apguvei un saskarsmes nodrošināšanai ar citām fiziskām un juridiskām personām (turpmāk – surdotulka pakalpojums);

1.2. no valsts budžeta finansējamo tehnisko palīglīdzekļu – tiflotehnikas un surdotehnikas – sarakstu (pielikums).

2. Lai nodrošinātu šajos noteikumos biedrībai un savienībai noteikto pienākumu izpildes pārraudzību, Labklājības ministrija slēdz ar biedrību un savienību līgumu. Līgumā iekļauj šajos noteikumos noteikto pakalpojumu finansēšanas nosacījumus, informācijas aprites kārtību, finanšu un statistikas pārskatu iesniegšanas nosacījumus, kā arī citus pienākumu izpildei būtiskus nosacījumus.

3. Biedrība vai savienība rehabilitācijas pakalpojumu, surdotulka pakalpojumu un tehnisko palīglīdzekļu pakalpojumu nodrošina kompleksi vai kā atsevišķu pakalpojumu atbilstoši personas funkcionēšanas traucējumu vai anatomiskā defekta veidam.

4. Biedrība un savienība izveido un uzkrāj normatīvajos aktos par labklājības informācijas sistēmas (LabIS) noteikumiem noteikto ar valsts pienākumu izpildi saistīto informāciju par tehniskajiem palīglīdzekļiem un šajos noteikumos sniegtajiem pakalpojumiem (turpmāk – datubāze), kuras datus nosūta labklājības informācijas sistēmai (LabIS).

5. Biedrība un savienība tiešsaistes režīmā no Veselības un darbspēju ekspertīzes ārstu valsts komisijas (turpmāk – valsts komisija) uzturētās Invaliditātes informatīvās sistēmas saņem normatīvajos aktos par Invaliditātes informatīvās sistēmas noteikumiem noteikto informāciju.

6. Šajos noteikumos minētos biedrības un savienības amatpersonas izdotos administratīvos aktus un faktisko rīcību persona vai tās likumiskais pārstāvis var apstrīdēt biedrības vai savienības valdes priekšsēdētājam. Biedrības un savienības valdes priekšsēdētāja lēmumus persona vai tās likumiskais pārstāvis var pārsūdzēt tiesā.

7. Šajos noteikumos minētos biedrības vai savienības valdes priekšsēdētāja izdotos administratīvos aktus un faktisko rīcību persona vai tās likumiskais pārstāvis var apstrīdēt Labklājības ministrijā. Labklājības ministrijas lēmumus persona vai tās likumiskais pārstāvis var pārsūdzēt tiesā.

**II. Rehabilitācijas pakalpojuma sniegšana**

8. Lai saņemtu rehabilitācijas pakalpojumu, persona ar redzes vai dzirdes invaliditāti vai viņas likumiskais pārstāvis iesniedz, nosūta elektroniski, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu, vai pa pastu biedrībai vai savienībai:

8.1. rakstisku (brīvā formā) iesniegumu. Iesniegumā norāda:

8.1.1. vārdu, uzvārdu, personas kodu, dzīvesvietas adresi, ja tā atšķiras no personas deklarētās dzīvesvietas adreses, tālruņa numuru vai elektroniskā pasta adresi (ja ir);

8.1.2. nepieciešamo rehabilitācijas pakalpojumu;

8.1.3. likumiskā pārstāvja personas datus (vārdu, uzvārdu, personas kodu, dzīvesvietas adresi, tālruņa numuru vai elektroniskā pasta adresi), ja iesniegumu iesniedz personas likumiskais pārstāvis, un pārstāvniecības veidu;

8.1.4. informāciju par vēlamo saziņas veidu ar biedrību vai savienību (ierodoties personīgi biedrībā vai savienībā, nosūtot informāciju pa pastu vai elektroniski, ja persona vai tās likumiskais pārstāvis piekritis saziņai ar elektroniskā pasta starpniecību);

8.2. ja Invaliditātes informatīvajā sistēmā nav datu par personas funkcionālā traucējuma veidu (nav ievadīts lēmums par invaliditātes noteikšanu):

8.2.1. persona uzrāda valsts komisijas izsniegto lēmumu par invaliditātes noteikšanu, ja tajā ir norādīts, ka personai ir redzes vai dzirdes invaliditāte;

8.2.2. persona ar invaliditāti redzes traucējumu dēļ iesniedz oftalmologa atzinumu, kas apliecina, ka personas redzes asums labāk redzošajai acij ar maksimālu korekciju ir zemāks par 0,1 un redzes lauks sašaurinās mazāk par 20 grādiem no fiksācijas punkta, ja valsts komisijas lēmumā nav norādīts, ka personai ir redzes invaliditāte;

8.2.3. persona ar invaliditāti dzirdes traucējumu dēļ iesniedz otorinolaringologa vai ģimenes ārsta atzinumu, ka personas dzirdes traucējumi atbilst vismaz 3. pakāpei – dzirdes zudums runas zonas frekvenču zemākajā punktā vismaz 55 dB labāk dzirdošajā ausī, ja valsts komisijas lēmumā nav norādīts, ka personai ir dzirdes invaliditāte;

8.3.pirms rehabilitācijas pakalpojuma saņemšanas uzrāda personu apliecinošu dokumentu.

9. Pamatojoties uz saņemto informāciju, biedrība vai savienība 20 darbdienu laikā no šo noteikumu 8.punktā minēto dokumentu saņemšanas dienas pārbauda personas atbilstību rehabilitācijas pakalpojuma saņemšanai, reģistrē personu datubāzē un pieņem vienu no šādiem lēmumiem:

9.1. par rehabilitācijas pakalpojuma piešķiršanu;

9.2. par rehabilitācijas pakalpojuma piešķiršanu un personas uzņemšanu pakalpojuma saņēmēju rindā;

9.3. par atteikumu piešķirt rehabilitācijas pakalpojumu, ja:

9.3.1. iesniegtie dokumenti neatbilst šajos noteikumos minētajām prasībām;

9.3.2. personas statuss neatbilst Sociālo pakalpojumu un sociālās palīdzības likuma nosacījumiem.

10. Biedrība vai savienība rehabilitācijas pakalpojuma nodrošināšanai:

10.1. piecu darbdienu laikā pēc viena no šo noteikumu 9.punktā noteiktajiem lēmumiem pieņemšanas dienas informē personu par pieņemto lēmumu un tā apstrīdēšanas kārtību. Ja pieņemts lēmums par atteikumu piešķirt rehabilitācijas pakalpojumu, lēmumā norāda arī atteikuma pamatojumu un par to personu informē rakstiski;

10.2. ja persona uzņemta rindā rehabilitācijas pakalpojuma saņemšanai:

10.2.1. pārbauda, vai, pienākot rehabilitācijas pakalpojuma saņemšanas rindai, persona joprojām atbilst rehabilitācijas pakalpojuma saņemšanas nosacījumiem;

10.2.2. vismaz divas nedēļas pirms rehabilitācijas pakalpojuma sniegšanas informē personu par rehabilitācijas pakalpojuma uzsākšanas laiku vai pieņem lēmumu par atteikumu piešķirt rehabilitācijas pakalpojumu, ja persona vairs neatbilst rehabilitācijas pakalpojuma saņemšanas nosacījumiem;

10.2.3. izslēdz personu no rehabilitācijas pakalpojuma saņēmēju rindas, ja mēneša laikā no uzaicinājuma nosūtīšanas dienas persona bez iepriekšēja brīdinājuma un bez attaisnojoša iemesla neierodas saņemt rehabilitācijas pakalpojumu;

10.3. uzsākot rehabilitācijas pakalpojuma sniegšanu:

10.3.1. izvērtē personas sociālās rehabilitācijas iespējas un izstrādā individuālo sociālās rehabilitācijas plānu, kurā nosaka rehabilitācijas pakalpojuma, apjomu un sasniedzamos mērķus;

10.3.2. slēdz ar personu rakstisku līgumu par rehabilitācijas pakalpojuma nodrošināšanu.

11. Biedrība vai savienība informē nevalstiskās organizācijas, pašvaldību sociālos dienestus, ārstniecības iestādes un citas institūcijas par iespējām personām ar redzes vai dzirdes invaliditāti saņemt rehabilitācijas pakalpojumu par valsts budžeta līdzekļiem.

12. Rehabilitācijas pakalpojuma sniegšanu izbeidz šādos gadījumos:

12.1. sasniegts personas individuālajā sociālās rehabilitācijas plānā paredzētais mērķis vai rehabilitācijas pakalpojuma saņemšanas mērķis;

12.2. persona iesniedz rakstisku iesniegumu par rehabilitācijas pakalpojuma sniegšanas izbeigšanu;

12.3. persona neievēro vai pārkāpj līgumu par rehabilitācijas pakalpojuma nodrošināšanu;

12.4. persona rehabilitācijas pakalpojumu uzsākusi saņemt, pamatojoties uz nepatiesi sniegtām ziņām;

12.5. personas statuss neatbilst Sociālo pakalpojumu un sociālās palīdzības likuma nosacījumiem.

13.Rehabilitācijas pakalpojuma sniegšanu uz laiku pārtrauc, ja persona iesniedz stacionārā vai ambulatorā pacienta medicīniskās kartes izrakstu vai stacionārā pacienta medicīniskās kartes 1.ieliekamo lapu ar epikrīzi par ārstēšanos atbilstoši normatīvajiem aktiem par medicīnisko dokumentu lietvedības kārtību. Rehabilitācijas pakalpojuma sniegšanu atsāk, kad personai vairs nav nepieciešama ārstēšanās.

**III. Personu nodrošināšana ar tehnisko palīglīdzekļu pakalpojumu**

14. Personām ar vidējas vai smagas pakāpes redzes vai dzirdes funkcionāliem traucējumiem vai anatomiskiem defektiem atbilstoši to veidam un smaguma pakāpei biedrība vai savienība nodrošina (izgatavo, pielāgo, izsniedz) šādus tehniskos palīglīdzekļus:

14.1. biedrība vājredzīgām personām (sākot ar III invaliditātes grup, ja personai redzes asums labāk redzošajai acij ar maksimālu korekciju ir zemāks par 0,1 un redzes lauks sašaurinās mazāk par 20 grādiem no fiksācijas punkta) un neredzīgām personām nodrošina tiflotehniku – šo noteikumu [pielikumā](https://likumi.lv/ta/id/202630#piel0) (izņemot 15., 16., 17., 18., 19., 20, 27., 28., 29., 30., 34. un 35.punktā) minētos tehniskos palīglīdzekļus;

14.2. savienība vājdzirdīgām personām (sākot ar vājdzirdības 3. pakāpi, ja personai dzirdes zudums runas zonas frekvenču (500; 1000; 2000 Hz) zemākajā punktā vismaz 55 dB labāk dzirdošajā ausī) un nedzirdīgām personām nodrošina surdotehniku – šo noteikumu pielikuma 15., 16., 17., 18., 19., 20., 27., 28., 29., 30., 34. un 35. punktā minētos tehniskos palīglīdzekļus;

14.3. savienība šo noteikumu pielikuma 16., 17. un 18. punktā minētos tehniskos palīglīdzekļus vājdzirdīgiem bērniem nodrošina, ja bērnam noteikta vājdzirdība vismaz 1. pakāpē – dzirdes zudums runas zonas frekvenču (500; 1000; 2000 Hz) zemākajā punktā vismaz 15 dB labāk dzirdošajā ausī.

15.Tehnisko palīglīdzekli steidzamības kārtā var saņemt:

15.1. persona ar pirmreizējiem funkcionāliem traucējumiem, kas radušies slimības vai traumas rezultātā;

15.2. persona ar prognozējamu invaliditāti – individuālajā rehabilitācijas plānā paredzēto tehnisko palīglīdzekli, ja personas individuālajā rehabilitācijas plānā ir paredzēts, ka personai jāsaņem tehniskais palīglīdzeklis steidzamības kārtā;

15.3. bērns;

15.4. bērna vecāks, adoptētājs, kura aprūpē un uzraudzībā pirms adopcijas apstiprināšanas tiesā ar bāriņtiesas lēmumu ir nodots adoptējamais bērns, audžuģimenes loceklis, kurš noslēdzis līgumu ar pašvaldību, aizbildnis vai cita persona, kura saskaņā ar bāriņtiesas lēmumu bērnu faktiski kopj un audzina, ja minētās personas aprūpē bērnu līdz pusotra gada vecumam;

15.5. nodarbināta persona un persona, kura apgūst izglītības programmu, ja tehniskais palīglīdzeklis nepieciešams darba pienākumu vai saimnieciskās darbības veikšanai vai izglītības ieguves procesā.

16. Lai saņemtu tehnisko palīglīdzekli, persona vai viņas likumiskais pārstāvis iesniedz, nosūta elektroniski, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu, vai pa pastu biedrībai vai savienībai:

16.1. rakstisku iesniegumu (brīvā formā). Iesniegumā norāda:

16.1.1. vārdu, uzvārdu, personas kodu, dzīvesvietas adresi, ja tā atšķiras no deklarētās dzīvesvietas adreses, tālruņa numuru, e-pasta adresi (ja ir);

16.1.2. nepieciešamo tehnisko palīglīdzekli;

16.1.3. likumiskā pārstāvja personas datus (vārdu, uzvārdu, personas kodu, dzīvesvietas adresi, tālruņa numuru vai elektroniskā pasta adresi), ja iesniegumu iesniedz personas likumiskais pārstāvis, un pārstāvniecības veidu;

16.1.4. informāciju par vēlamo saziņas veidu ar biedrību vai savienību (ierodoties personīgi biedrībā vai savienībā, nosūtot informāciju pa pastu vai elektroniski, ja persona vai tās likumiskais pārstāvis piekritis saziņai ar elektroniskā pasta starpniecību);

16.2. ģimenes (vispārējās prakses) ārsta atzinumu vai atbilstošas specialitātes ārstniecības personas atzinumu tehniskā palīglīdzekļa saņemšanai, kas izsniegts ne vēlāk kā sešus mēnešus pirms dokumentu iesniegšanas saskaņā ar normatīvajiem aktiem par medicīnisko dokumentu lietvedības kārtību. Atzinumu tehniskā palīglīdzekļa saņemšanai var neiesniegt, ja persona pretendē uz tehnisko palīglīdzekli, kas paredzēts funkcionālo traucējumu novēršanai vai mazināšanai, kas ir noteiktās invaliditātes cēlonis, un Invaliditātes informatīvajā sistēmā vai valsts komisijas izsniegtajā lēmumā par invaliditātes noteikšanu norādīts, ka personai ir redzes vai dzirdes invaliditāte.

17. Ja persona piesakās tehniskā palīglīdzekļa saņemšanai steidzamības kārtā, persona papildus šo noteikumu 16.punktā noteiktajam iesniedz šādus dokumentus vai norāda šādu informāciju:

17.3.1. iesniedz stacionārā vai ambulatorā pacienta medicīniskās kartes izrakstu vai stacionārā pacienta medicīniskās kartes 1.ieliekamo lapu ar epikrīzi atbilstoši normatīvajiem aktiem par medicīnisko dokumentu lietvedības kārtību, kas izsniegta ne vēlāk kā sešus mēnešus pirms dokumentu iesniegšanas, ja persona piesakās tehniskā palīglīdzekļa saņemšanai atbilstoši šo noteikumu 15.1. apakšpunktam;

17.3.2. iesniedz individuālo rehabilitācijas plānu, ja personai ar prognozējamu invaliditāti nepieciešamība pēc tehniskā palīglīdzekļa noteikta individuālajā rehabilitācijas plānā, ja persona piesakās tehniskā palīglīdzekļa saņemšanai atbilstoši šo noteikumu 15.2. apakšpunktam;

17.3.3. uzrāda dokumentu, kas apliecina, ka persona faktiski kopj un audzina bērnu līdz pusotra gada vecumam (piemēram, bērna dzimšanas apliecība, bāriņtiesas lēmums), ja persona piesakās tehniskā palīglīdzekļa saņemšanai atbilstoši šo noteikumu 15.4. apakšpunktam;

17.3.4. iesniedz izglītības iestādes apliecinājumu, ka persona apgūst attiecīgu izglītības programmu konkrētajā izglītības iestādē, ja persona piesakās tehniskā palīglīdzekļa saņemšanai atbilstoši šo noteikumu 15.5. apakšpunktam;

17.3.5. iesniedz darba devēja apliecinājumu, ka persona ir darba ņēmējs pie attiecīgā darba devēja, kas izsniegts ne agrāk kā vienu mēnesi pirms pakalpojuma pieprasīšanas, ja persona piesakās tehniskā palīglīdzekļa saņemšanai sakarā ar darba pienākumu veikšanu atbilstoši šo noteikumu 15.5. apakšpunktam;

17.3.6. norāda nodokļu maksātāja reģistrācijas numuru un komersanta firmu vai nodokļu maksātāja reģistrācijas numuru, ja personai tehniskais palīglīdzeklis nepieciešams individuāla darba vai citas saimnieciskās darbības veikšanai, ja persona piesakās tehniskā palīglīdzekļa saņemšanai atbilstoši šo noteikumu 15.5. apakšpunktam, kā arī apliecina, ka personai nav Valsts ieņēmumu dienesta administrēto nodokļu parāda, kas pārsniedz 150 EUR.

18. Bērns, kas uzņemts rindā tehnisko palīglīdzekļu saņemšanai steidzamības kārtā, bet kļuvis pilngadīgs, tehnisko palīglīdzekli saņem steidzamības kārtā, ja rindā iestājies vismaz sešus mēnešus līdz pilngadības sasniegšanai.

19. Lai saņemtu:

19.1. šo noteikumu [pielikuma](https://likumi.lv/ta/id/202630#piel0) 15., 16., 17. vai 18. punktā minēto tehnisko palīglīdzekli, persona papildus šo noteikumu 16.punktā minētajiem dokumentiem iesniedz audiogrammu, kuras derīguma termiņš ir viens gads no tās izsniegšanas dienas (izņemot gadījumu, ja Invaliditātes informatīvajā sistēmā vai valsts komisijas izsniegtajā lēmumā par invaliditātes noteikšanu norādīts, ka personai ir dzirdes invaliditāte);

19.2. šo noteikumu pielikuma 2.punktā (glikometrs ar runas funkciju) minēto tehnisko palīglīdzekli, persona papildus šo noteikumu 16.punktā minētajiem dokumentiem iesniedz endokrinologa atzinumu par tehniskā palīglīdzekļa nepieciešamību;

19.3. šo noteikumu pielikuma 26.punktā (mobilā tīkla telefons) minēto tehnisko palīglīdzekli, persona (izņemot personu ar I un II grupas redzes invaliditāti) papildus šo noteikumu 15. punktā minētajiem dokumentiem iesniedz ģimenes ārsta vai oftalmologa atzinumu par tehniskā palīglīdzekļa nepieciešamību;

19.4. šo noteikumu pielikuma 30.punktā (signalizēšanas ierīces ar vibrāciju un/vai gaismas signālu bērnu un kopjamu personu uzraudzībai) minēto tehnisko palīglīdzekli, persona papildus šo noteikumu 16.punktā minētajiem dokumentiem iesniedz valsts komisijas atzinumu par īpašas kopšanas nepieciešamību vai ģimenes (vispārējās prakses) ārsta atzinumu par pastāvīgas uzraudzības un kopšanas nepieciešamību;

19.5. šo noteikumu pielikuma 33. punktā (taktils datora displejs) minēto tehnisko palīglīdzekli, persona papildus šo noteikumu 16.punktā minētajiem dokumentiem iesniedz biedrības sociālā darbinieka apliecinājumu par taktilā datora displeja lietošanas prasmi.

20. Lai saņemtu šo noteikumu [pielikuma](https://likumi.lv/ta/id/202630#piel0) 20. punktā (FM radiofrekvenču pārraides sistēma – raidītājs un uztvērējs), 24. punktā (diktofons) vai 32.punktā (rakstu zīmju lasīšanas aparāts) minēto tehnisko palīglīdzekli, persona papildus šo noteikumu [16. punktā](https://likumi.lv/ta/id/202630#p11) minētajiem dokumentiem:

20.1. iesniedz izglītības iestādes apliecinājumu, ka persona apgūst attiecīgu izglītības programmu šajā iestādē;

20.2. iesniedz darba devēja apliecinājumu par personas nodarbinātību pie attiecīgā darba devēja, kura derīguma termiņš ir viens mēnesis no izsniegšanas dienas;

20.3. norāda nodokļu maksātāja reģistrācijas numuru un komersanta firmu vai nodokļu maksātāja reģistrācijas numuru, ja tehniskais palīglīdzeklis nepieciešams individuāla darba vai citas saimnieciskās darbības veikšanai, kā arī apliecina, ka personai nav Valsts ieņēmumu dienesta administrēto nodokļu parāda, kas pārsniedz 150 EUR.

21. Šo noteikumu [pielikuma](https://likumi.lv/ta/id/202630#piel0) 5. punktā (acu protēzes) minēto tehnisko palīglīdzekli izsniedz ārpus rindas, ja šo noteikumu 16.2. apakšpunktā minētajā atzinumā ir norādīts, ka personai tehniskais palīglīdzeklis nepieciešams nekavējoties.

22. Pamatojoties uz saņemto informāciju, biedrība vai savienība 20 darbdienu laikā no attiecīgo šo noteikumu [16.](https://likumi.lv/ta/id/202630#p11), [17.](https://likumi.lv/ta/id/202630#p12), [19.](https://likumi.lv/ta/id/202630#p13), 20., un 21.punktā minēto dokumentu saņemšanas dienas pārbauda iesniegtos dokumentus, reģistrē personu datubāzē un pieņem vienu no šādiem lēmumiem:

22.1. par tehniskā palīglīdzekļa piešķiršanu;

22.2. par tehniskā palīglīdzekļa piešķiršanu un personas uzņemšanu rindā tehniskā palīglīdzekļa saņemšanai;

22.3. par atteikumu personai piešķirt tehnisko palīglīdzekli, ja:

22.3.1. iesniegtie dokumenti neatbilst šajos noteikumos minētajām prasībām;

22.3.2. nav pagājis šo noteikumu pielikumā norādītais laiks, pēc kura beigām persona var tikt uzņemta rindā jauna tehniskā palīglīdzekļa saņemšanai;

22.3.3. personas statuss neatbilst Sociālo pakalpojumu un sociālās palīdzības likumā minētajiem nosacījumiem;

22.3.4. persona jau lieto vai pieprasījusi vairākus tehniskos palīglīdzekļus ar tādu pašu praktisko lietojumu;

22.3.4. persona atrodas ilgstošas sociālās aprūpes un sociālās rehabilitācijas institūcijā vai personas dzīvesvieta reģistrēta stacionārā ārstniecības iestādē un viņai nepieciešami šo noteikumu pielikumā 1.punktā (asinsspiediena mērītājs ar runas funkciju), 2.punktā (glikometrs ar runas funkciju), 3.punktā (ķermeņa termometrs ar runas funkciju), 4.punktā (ķermeņa svari ar runas funkciju), 8.punktā (pārtikas svari ar runas funkciju) minētie tehniskie palīglīdzekļi;

22.3.5. personai uz lēmuma pieņemšanas dienu ir Valsts ieņēmumu dienesta administrēto nodokļu parāds, kas pārsniedz 150 EUR, ja tehniskais palīglīdzeklis nepieciešams attiecīgās saimnieciskās darbības veikšanai.

23.Personu var atkārtoti uzņemt rindā tehniskā palīglīdzekļa saņemšanai, ja:

23.1. ir beidzies šo noteikumu pielikumā minētais termiņš, pēc kura personu var atkārtoti uzņemt rindā tehniskā palīglīdzekļa saņemšanai;

23.2. ir mainījies personas funkcionālo traucējumu veids vai smaguma pakāpe, tāpēc iepriekš izsniegtais tehniskais palīglīdzeklis ir kļuvis nepiemērots lietošanai;

23.3. tehniskais palīglīdzeklis nolietojuma dēļ ir kļuvis lietošanai nederīgs, izņemot gadījumu, ja veiktajā tehniskajā ekspertīzē ir konstatēts, ka izsniegtais tehniskais palīglīdzeklis ir tīši bojāts;

23.4. tehniskais palīglīdzeklis pazaudēts vai nozagts, un persona iesniedz pamatotu informāciju, ka notikušajā nav vainojama.

24. Ja persona atkārtoti pieprasījusi tehnisko palīglīdzekli šo noteikumu 23. punktā minētajos gadījumos, persona vai viņas likumiskais pārstāvis atbilstoši funkcionālā traucējuma veidam savienībā vai biedrībā iesniedz, nosūta elektroniski, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu, vai pa pastu attiecīgos šo noteikumu 16., 17., 18., 19., 20., un 21.punktā minētos dokumentus.

25.Ja pieņemts lēmums par tehniskā palīglīdzekļa piešķiršanu vai ir pienākusi personas rinda tehniskā palīglīdzekļa saņemšanai, biedrība vai savienība nosūta personai uzaicinājumu saņemt tehnisko palīglīdzekli. Uzaicinājumā norāda tehnisko palīglīdzekļu pakalpojuma sniedzēju un vietu, kurā personai jāierodas saņemt tehnisko palīglīdzekli vai tehniskā palīglīdzekļa pakalpojumu.

26. Ja mēneša laikā pēc uzaicinājuma nosūtīšanas persona vai tās likumiskais pārstāvis, nebrīdinot par neierašanās iemesliem, neierodas saņemt tehnisko palīglīdzekli vai tehniskā palīglīdzekļa pakalpojumu, biedrība vai savienība personai nosūta atkārtotu uzaicinājumu.

 27. Ja divu nedēļu laikā pēc atkārtota uzaicinājuma nosūtīšanas persona vai tās likumiskais pārstāvis, nebrīdinot par neierašanās iemesliem, neierodas saņemt tehnisko palīglīdzekli vai tehniskā palīglīdzekļa pakalpojumu, biedrība vai savienība izslēdz to no attiecīgā veida tehniskā palīglīdzekļa saņemšanas datubāzes.

28. Pirms tehniskā palīglīdzekļa izsniegšanas biedrība vai savienība:

28.1. pārliecinās, vai personas dati atbilst datubāzē esošajai informācijai;

28.2. ja nepieciešams, veic personas funkcionālo novērtēšanu – audiometriju un valodas audiometrisko izmeklēšanu, un precizē personai nepieciešamā tehniskā palīglīdzekļa veidu un modeli;

28.3. informē personu par vienreizējās iemaksas, saņemot tehniskos palīglīdzekļus par valsts budžeta līdzekļiem, kas noteikta normatīvajos aktos par tehnisko palīglīdzekļu noteikumiem (turpmāk – vienreizējā iemaksa) vai šo noteikumu 34.punktā minētās kompensācijas, summu un samaksas kārtību, iemaksājot to pakalpojumu sniedzēja kasē vai kontā;

28.4. pieņem lēmumu par tehniskā palīglīdzekļa piešķiršanu, vai par atteikumu piešķirt tehnisko palīglīdzekli, ja nav ievērotas šajos noteikumos minētās prasības, un izdara atzīmi datubāzē.

29. Ja pieņemts lēmums par tehniskā palīglīdzekļa piešķiršanu, biedrība vai savienība sagatavo un ar personu noslēdz rakstisku līgumu par tehniskā palīglīdzekļa izgatavošanu, pielāgošanu un izsniegšanu. Līgumā norāda tehniskā palīglīdzekļa veidu, vērtību, sniedzamā pakalpojuma apjomu, garantijas un remonta nosacījumus, kā arī lietošanas termiņu. Ja ir zināms, ka tehniskā palīglīdzekļa saņēmējs nevarēs ierasties, lai saņemtu tehnisko palīglīdzekli, līgumā norāda arī tās personas vārdu, uzvārdu un personas kodu, kura, uzrādot personu apliecinošu dokumentu, būs tiesīga saņemt izgatavoto vai pielāgoto tehnisko palīglīdzekli.

30. Izsniedzot tehnisko palīglīdzekli, biedrība vai savienība:

30.1. pārbauda, vai personai nav piemērojams atbrīvojums no vienreizējās iemaksas veikšanas un vai persona ir veikusi vienreizējo iemaksu, ja tāda jāveic;

30.2. sastāda nodošanas un pieņemšanas aktu par tehniskā palīglīdzekļa nodošanu personai. Aktu paraksta tehniskā palīglīdzekļa saņēmējs vai viņa pilnvarota persona un biedrības vai savienības pilnvarota persona;

30.3. informē personu par tehniskā palīglīdzekļa lietošanu, kā arī izsniedz personai tehniskā palīglīdzekļa lietošanas un tehniskās apkopes instrukciju.

31. Ieņēmumus no vienreizējās iemaksas tehnisko palīglīdzekļu pakalpojumu sniedzējs ir tiesīgs izmantot tikai tehnisko palīglīdzekļu iegādei, apkopei un ar tehnisko palīglīdzekļu izsniegšanu saistīto pakalpojumu sniegšanai.

32. Ja personai viena veida funkcionālo traucējumu mazināšanai nepieciešams izgatavot tehnisko palīglīdzekli, kurš sastāv no vairākām sistēmā savienojamām daļām, persona veic vienreizējo iemaksu kā par vienu tehnisko palīglīdzekli.

33. Ja personai vienlaikus nepieciešami divi šo noteikumu [pielikuma](https://likumi.lv/ta/id/202630#piel0) 5. punktā (acu protēzes) minētie tehniskie palīglīdzekļi, persona vienreizējo iemaksu veic kā par vienu tehnisko palīglīdzekli.

34. Ja persona vēlas saņemt paaugstinātas funkcionalitātes vai īpaši aprīkotu tehnisko palīglīdzekli, kas minēts šo noteikumu pielikumā, persona to var iegādāties par saviem līdzekļiem. Šādā gadījumā no valsts budžeta līdzekļiem personai tiek segta šo noteikumu [pielikumā](https://likumi.lv/ta/id/202630#piel0) iekļauta tehniskā palīglīdzekļa apakšgrupas analoga zemākā cena (turpmāk – kompensācija), bet starpību persona sedz no saviem līdzekļiem.

35. Lai saņemtu kompensāciju:

35.1. persona iesniedz iesniegumu, kurā iekļauta vēlme iegādāties paaugstinātas funkcionalitātes tehnisko palīglīdzekli, norādot vēlamā tehniskā palīglīdzekļa pilnu nosaukumu un pievienojot tehniskā palīglīdzekļa izgatavotāja izsniegtu dokumentu vai iesniegumā norādīto tehniskos parametrus apliecinošu dokumentu;

35.2. persona iesniedz tehnisko palīglīdzekļu pakalpojumu sniedzēja rakstveida atzinumu par tehniskā palīglīdzekļa parametru atbilstību paaugstinātai funkcionalitātei;

35.2. biedrība vai savienība, pamatojoties uz šo noteikumu 35.1. un 35.2. apakšpunktā minētajiem dokumentiem, 10 darbdienu laikā pieņem lēmumu par kompensācijas piešķiršanu paaugstinātas funkcionalitātes tehniskā palīglīdzekļa iegādes izdevumu segšanai vai atteikumu segt izmaksas, ja iesniegtie dokumenti neatbilst šajos noteikumos minētajiem kompensācijas izmaksas nosacījumiem;

35.3. pēc biedrības vai savienības lēmuma saņemšanas par tehniskā palīglīdzekļa iegādes izdevumu segšanu, persona kompensācijas saņemšanai iesniedz biedrībai vai savienībai tehniskā palīglīdzekļa iegādi un izdevumus apliecinoša dokumenta kopiju, uzrādot oriģinālu.

**IV. Surdotulka pakalpojuma nodrošināšana**

36. Savienība personai ar dzirdes invaliditāti individuāli vai izglītojamo grupā nodrošina surdotulka pakalpojumu viena mācību gada laikā (nodarbībās, konsultācijās, semināros, eksāmenos un citos ar izglītības programmas apguvi saistītajos pasākumos) profesionālās pamatizglītības, profesionālās vidējās izglītības un augstākās izglītības iestādēs (turpmāk – izglītības iestāde), nepārsniedzot valsts budžetā pakalpojuma sniegšanai paredzēto līdzekļu apmēru.

37. Savienība personai ar dzirdes invaliditāti nodrošina surdotulka pakalpojumu līdz 120 stundām gadā saskarsmes nodrošināšanai ar citām fiziskām un juridiskām personām, nepārsniedzot valsts budžetā pakalpojuma sniegšanai paredzēto līdzekļu apmēru. Informāciju par personai pieejamo surdotulka pakalpojuma maksimālo stundu skaitu kārtējā gadā atbilstoši valsts budžetā pakalpojuma sniegšanai paredzēto līdzekļu apmēram savienība līdz kārtējā gada 15.janvārim ievieto savā tīmekļa vietnē.

38. Tiesības sniegt surdotulka pakalpojumu ir personām, kuras:

38.1. ieguvušas profesionālo augstāko izglītību tulkošanas jomā un saņēmušas savienības izsniegtu sertifikātu par zīmju valodas prasmes atbilstību surdotulka pakalpojuma sniegšanai;

38.2. nokārtojušas savienības organizēto atestāciju un saņēmušas savienības izsniegtu sertifikātu zīmju valodas tulka pakalpojumu veikšanai.

39. Lai saņemtu surdotulka pakalpojumu, persona vai tās likumiskais pārstāvis savienībai iesniedz, nosūta elektroniski, ja elektroniskais dokuments ir sagatavots atbilstoši normatīvajiem aktiem par elektronisko dokumentu noformēšanu, vai pa pastu rakstisku (brīvā formā) iesniegumu par surdotulka pakalpojuma piešķiršanu. Iesniegumā norāda:

39.1. personas vārdu, uzvārdu, personas kodu, dzīvesvietas adresi, ja tā atšķiras no deklarētas dzīvesvietas adreses, tālruņa numuru vai elektroniskā pasta adresi (ja ir);

39.2. likumiskā pārstāvja personas datus (vārdu, uzvārdu, personas kodu, dzīvesvietas adresi, tālruņa numuru vai elektroniskā pasta adresi), ja iesniegumu iesniedz likumiskais pārstāvis, un pārstāvniecības veidu;

39.3. informāciju par vēlamo saziņas veidu ar savienību (ierodoties personīgi savienībā, nosūtot informāciju pa pastu vai elektroniski, ja persona vai tās likumiskais pārstāvis piekritis saziņai ar elektroniskā pasta starpniecību);

39.4. surdotulka pakalpojuma izmantošanas mērķi, ja surdotulks nepieciešams saskarsmes nodrošināšanai ar citām fiziskām un juridiskām personām;

39.5. vēlamo izglītības iestādi un izglītības programmu, ja surdotulks nepieciešams izglītības programmas apguvei;

39.6. vēlamo pakalpojuma saņemšanas termiņu.

40. Iesniegumam pievieno vai uzrāda valsts komisijas lēmuma par invaliditātes noteikšanu kopiju, ja tajā ir norādīts, ka personai ir dzirdes invaliditāte, ja šāda informācija nav iegūstama Invaliditātes informācijas sistēmā. Ja lēmumā par invaliditāti nav norādīts, ka invaliditāte piešķirta dzirdes traucējumu dēļ, persona iesniedz otorinolaringologa vai ģimenes (vispārējās prakses) ārsta atzinumu, ka personai dzirdes traucējumi atbilst vismaz 3. pakāpei – dzirdes zudums runas zonas frekvenču zemākajā punktā vismaz 55 dB labāk dzirdošajā ausī.

41. Savienība izskata šo noteikumu 39.punktā minēto iesniegumu un tam pievienotos šo noteikumu 40.punktā minētos dokumentus, pārbauda sniegtās informācijas patiesumu, ja nepieciešams, pieprasa papildu informāciju no citām institūcijām, kā arī pārbauda personas atbilstību [Sociālo pakalpojumu un sociālās palīdzības likumā](https://likumi.lv/ta/id/68488-socialo-pakalpojumu-un-socialas-palidzibas-likums) un [Invaliditātes likumā](https://likumi.lv/ta/id/211494-invaliditates-likums) minētajiem nosacījumiem surdotulka pakalpojuma saņemšanai.

42. Ja surdotulka pakalpojums nepieciešams profesionālās pamatizglītības, profesionālās vidējās izglītības vai augstākās izglītības programmas apguvei, savienība, sazinoties ar izglītības iestādi, mācību gada laikā pārliecinās, ka pakalpojuma saņēmējs ir uzsācis un turpina mācības.

43. Savienība 20 darbdienu laikā no šo noteikumu 39. un 40.punktā minēto dokumentu saņemšanas dienas pārbauda personas atbilstību surdotulka pakalpojuma saņemšanai, reģistrē personu datubāzē un pieņem vienu no šādiem lēmumiem:

43.1. par surdotulka pakalpojuma piešķiršanu, kurā norāda surdotulka pakalpojuma apjomu (mēnesis, vairāki mēneši, līdz kārtējā gada beigām, katru gadu, līdz noteiktās invaliditātes termiņa beigām atbilstoši personas individuālo vajadzību izvērtējumam);

43.2. par uzņemšanu rindā un pakalpojuma piešķiršanu, ja personu neapmierina piedāvātā izglītības iestāde vai izglītības programma. Šādā gadījumā persona tiek informēta par rindas kārtību un iespējām saņemt pakalpojumu pēc noteikta laika;

43.3. par uzņemšanu rindā un pakalpojuma piešķiršanu, ja dokumenti atbilst šajos noteikumos minētajām prasībām, bet pakalpojuma sniedzējam nav valsts budžeta finansējuma pakalpojuma sniegšanai;

43.4. par atteikumu piešķirt surdotulka pakalpojumu, ja persona:

43.4.1. neatbilst [Sociālo pakalpojumu un sociālās palīdzības likumā](https://likumi.lv/ta/id/68488-socialo-pakalpojumu-un-socialas-palidzibas-likums) vai [Invaliditātes likumā](https://likumi.lv/ta/id/211494-invaliditates-likums) minētajiem nosacījumiem;

43.4.2. nav veikusi šo noteikumu 55.punktā paredzēto līdzekļu atmaksu, ja iepriekš pakalpojums bija saņemts nepamatoti;

43.4.3. ir noslēgusi līgumu par surdotulka pakalpojuma saņemšanu Eiropas Savienības finansēto projektu ietvaros un līdz ar to kopējais surdotulka pakalpojuma apjoms pārsniegtu 120 stundas gadā.

44. Savienība pieprasa personai vai tās likumiskajam pārstāvim piecu darbdienu laikā papildus iesniegt dokumentus lēmuma pieņemšanai, ja personas iesniegtie dokumenti neatbilst šo noteikumu 39. un 40.punktā minētajām prasībām.

45. Lai nodrošinātu surdotulka pakalpojuma pieejamību vairākos valsts reģionos atbilstoši samērīguma principam, savienība var izvēlēties profesionālās pamatizglītības un profesionālās vidējās izglītības iestādes, kurās iespējams saņemt pakalpojumu.

46. Sniedzot šo noteikumu 36. un37.punktā minēto surdotulka pakalpojumu, to vienlaicīgi nodrošina divi tulki:

46.1. ja tulkošanas ilgums pārsniedz divas stundas;

46.2. ja tas tiek nodrošināts personai ar multifunkcionāliem traucējumiem.

47. Minimālais surdotulka pakalpojuma izmantošanas apjoms saskarsmes nodrošināšanai ar citām fiziskām un juridiskām personām ir:

47.1. viena stunda tulkošanai izbraukumos (ceļā pavadītais laiks tiek uzskatīts par pakalpojuma sniegšanas laiku);

47. 2. 15 minūtes tulkošanai, izmantojot elektroniskos sakaru līdzekļus;

47.3. 15 minūtes rakstveida tulkošanai.

48. Prioritāri surdotulka pakalpojumu saskarsmes nodrošināšanai ar citām fiziskām un juridiskām personām sniedz personām, kurām tas nepieciešams:

48.1. ārkārtējās situācijās (dabas stihiju, ugunsgrēku un citu līdzīgu iepriekš neparedzētu apstākļu gadījumā);

48.2. ārstniecības pakalpojumu saņemšanai;

48.3. darbā iekārtošanās jautājumu vai ar darba tiesiskajām attiecībām saistītu jautājumu kārtošanai;

48.4. tālākizglītībai, ja personai nav tiesību saņemt šo noteikumu 36. punktā paredzēto surdotulka pakalpojumu.

49. Savienība slēdz ar personu rakstisku līgumu par surdotulka pakalpojuma nodrošināšanu. Līgumā norāda surdotulka pakalpojuma sniegšanas kārtību, savienības un pakalpojuma saņēmēja tiesības, pienākumus, atbildību, līguma izbeigšanas nosacījumus un citus būtiskus jautājumus, kas saistīti ar surdotulka pakalpojuma sniegšanu.

50. Ja šo noteikumu 49. punktā minētais līgums tiek slēgts par saskarsmes nodrošināšanu ar fiziskām un juridiskām personām, līgumā papildus norāda surdotulka pakalpojuma sniegšanas vietu un laiku, kārtību, kādā veicamas izmaiņas vietas un laika plānošanā, kā arī kārtību, kādā sedz surdotulka izdevumus, kas saistīti ar ceļā pavadīto laiku līdz nokļūšanai pakalpojuma sniegšanas vietā, un transporta izdevumus.

51. Ja šo noteikumu 49.punktā minētais līgums tiek slēgts surdotulka pakalpojumu izglītības programmu apgūšanai, līgumā papildus norāda:

51.1. izglītības iestādi, kurā tiek sniegts pakalpojums;

51.2. pakalpojuma sniegšanas veidu (individuāli vai izglītojamo grupā);

51.3. pakalpojuma sniegšanas sākumu un ilgumu;

51.4. ar izglītības programmas apguvi saistītos pasākumus, kuru laikā tiek nodrošināts surdotulka pakalpojums.

52. Surdotulka pakalpojuma saņēmējs informē savienību par izmaiņām, kas var ietekmēt surdotulka pakalpojuma saņemšanu.

53. Surdotulka pakalpojuma sniegšana personai tiek pārtraukta uz laiku, kamēr pakalpojuma saņēmējs atrodas institūcijā, kur šāds pakalpojums tiek nodrošināts par valsts vai pašvaldības budžeta līdzekļiem.

54. Savienība pieņem lēmumu izbeigt surdotulka pakalpojuma sniegšanu, ja pakalpojuma saņēmējs:

54.1. iesniedz pakalpojuma sniedzējam iesniegumu par atteikšanos no surdotulka pakalpojuma;

54.2. ir pabeidzis izglītības programmas apgūšanu attiecīgajā izglītības iestādē;

54.3. ir izslēgts no izglītības iestādes;

54.4. neatbilst surdotulka pakalpojuma saņemšanas nosacījumiem;

54.5. nav veicis šo noteikumu 55.punktā paredzēto līdzekļu atmaksu saistībā ar iepriekš sniegtu pakalpojumu.

55. Personai vai tās likumiskajam pārstāvim divu mēnešu laikā ir pienākums atmaksāt savienībai:

55.1. piešķirtā surdotulka pakalpojuma finansēšanai izlietotos finanšu līdzekļus par laikposmu, kopš persona vairs neatbilst surdotulka pakalpojuma saņemšanas nosacījumiem;

55.2. surdotulka izdevumus sakarā ar sabiedriskā transporta izmantošanu un citus izdevumus, kas saistīti ar surdotulka nokļūšanu pakalpojuma sniegšanas vietā, ja pakalpojuma saņēmējs pieteicis surdotulka pakalpojuma saņemšanu un bez attaisnojoša iemesla neierodas pakalpojuma saņemšanai.

**V. Noslēguma jautājumi**

56. Noteikumi stājas spēkā 2021.gada 1.janvārī.

57. Atzīt par spēku zaudējušiem Ministru kabineta 2009.gada 15.decembra noteikumus Nr.1472 “Kārtība, kādā Latvijas Neredzīgo biedrība un Latvijas Nedzirdīgo savienība sniedz sociālās rehabilitācijas pakalpojumus un nodrošina tehniskos palīglīdzekļus – tiflotehniku un surdotehniku” (Latvijas Vēstnesis, 2009, 203. nr.; 2012, 203. nr., 2014, 169.nr.).

58. Personām, kurām darbības programmas "Cilvēkresursi un nodarbinātība" papildinājuma 1.4.1.2.2. apakšaktivitātes "Sociālās rehabilitācijas pakalpojumu attīstība personām ar redzes un dzirdes traucējumiem" ietvaros īstenotā un Eiropas Sociālā fonda līdzfinansētā projekta "Sociālās rehabilitācijas pakalpojumu attīstība personām ar redzes traucējumiem Latvijā" ietvaros uzsākta suņa pavadoņa pakalpojuma sniegšana, projekta ilgtspējas nodrošināšanai biedrība sociālās rehabilitācijas pakalpojumu kursa ietvaros no valsts budžeta līdzekļiem nodrošina suņa pavadoņa pakalpojuma saņēmēju īpašumā esošo triju suņu pavadoņu uzturēšanas izdevumu segšanu atbilstoši biedrības un suņa pavadoņa pakalpojuma saņēmēju noslēgtajiem līgumiem par suņa pavadoņa pakalpojuma sniegšanu.

Ministru prezidents                                                     A.K.Kariņš

Labklājības ministre                                                    R.Petraviča

Pikše 67021634,

Ineta.Pikse@lm.gov.lv